Blokhus FC vil forstærke sig inden forårssæsonen går i gang, og klubben har pengene til det. Derfor har træner Søren Kusk lige nu to spillere til prøvetræning. Kroaten Zvonimir Penava, der senest har været i tyske Brandenburger SC er en midtbanespiller der falder i trænerens smag. - Penava er lidt den type spiller, vi går og leder lidt efter. En hårdtarbejdende midtbanespiller, som også er boldsikker. Han kunne godt være løsningen for os, men jeg har kun set ham i aktion to gange indtil videre, siger Kusk til bold.dk. Også Semiu der slår sine folder i FC Midtjylland, er til prøvetræning. Blokhus FC lurer på en eventuel lejeaftale. - Semiu er mere offensivt indstillet, og han har nogle kvaliteter, som er meget spændende. Han er hurtig og meget teknisk stærk, så han er bestemt interessant, men jeg skal se lidt mere til ham før jeg beslutter mig for, om det er en spiller, vi vil gå videre med, siger træneren til websitet.

Opsummering:
Blokhus FC har i øjeblikket to spillere til prøvetræning. Det drejer sig om Semiu fra FC Midtjylland og kroaten Zvonimir Penava.